
Kié a gyermek magánélete? - A gyermekek magánszférájának vizsgálata a sharenting tükrében

Ma már természetes, hogy szólunk, ha nem szeretnénk rajta lenni egy képen. Azt is alaposan átgondoljuk, milyen rólunk készült tartalmat osztunk meg a médiában. Általános dologgá vált, hogy a külvilágban való megjelenésünk nem csak azt jelenti, hogy mi van rajtunk, hanem, hogy mi található rólunk az interneten. Azonban van egy réteg, aki ennek befolyásolása érdekében nem tehet semmit. A gyermekek. A szülők számos esetben kérdés nélkül posztolnak mindent, ami családi életük tökéletességét bizonyítja. Ennek hatására a kiskorúaknak sokszor előbb van digitális lábnyomuk, minthogy első lépéseiket megtennék. Ezt a jelenséget írja le a sharenting kifejezés, amit kutatásomban vizsgálok.
A gyermekek és a szülők jogai a média felületein ütköznek. Jelenleg a törvényes képviselők szinte korlátok nélkül rendelkezhetnek a kiskorú személyiségi jogai fölött. Az egyértelmű, hogy ez a határtalanság problémákat szül, az azonban már nem, hogy hogyan lehet ennek véget vetni.
A kérdés megválaszolása érdekében vizsgálom a hazánkban hatályos jogszabályokat, amik segítségül hívhatóak a vita rendezése érdekében. Azonban – mint azt bemutatom – ezek csak látszólagos megoldást nyújtanak, szinte mind a kiindulási pontra visz vissza, végső soron a szülő dönt a gyermekek magánszféráját érintő kérdésekben
Külföldi kitekintésként más országok joggyakorlatait elemzem. Egyes országokban bírói döntések, máshol jogszabályok segítségével biztosítottak védelmet a kiskorúak jogainak.
Kutatásommal nem pusztán egy összefoglalót szándékozok adni a kérdésről és annak jelenlegi állásáról, hanem lehetséges megoldást is. Ennek érdekében egy de lege ferenda javaslatot is teszek. A vita megoldása érdekében a szülőket és a média szolgáltatókat egyaránt korlátozni kell, emellett pedig szükséges maguknak a gyermekeknek is lehetőséget biztosítani jogaik védelme érdekében.



